ส่วนที่ 1

ข้อมูลสรุป (Executive Summary)

-   บริษัทหลักทรัพย์ ยูไนเต็ด จำกัด (มหาชน) (บริษัท) เริ่มก่อตั้งขึ้นเมื่อวันที่ 1 เมษายน 2514
    ด้วยทุน จดทะเบียนเริ่มแรก 500,000 บาท เพื่อประกอบธุรกิจหลักทรัพย์
    บริษัทได้รับคัดเลือกให้เป็นบริษัทสมาชิกตลาดหลักทรัพย์แห่งประเทศไทย หมายเลข 38 ในปี
    2534 และเข้าร่วมเป็นสมาชิกศูนย์ซื้อขายตราสารหนี้ไทย หมายเลข 49 ในปี 2537 ในปี
    2544 บริษัทมีการเสนอขายหลักทรัพย์แก่ประชาชนทั่วไป
    และได้เข้าเป็นบริษัทจดทะเบียนในตลาดหลักทรัพย์ในวันที่ 8 สิงหาคม 2544

-   บริษัทประกอบธุรกิจหลักทรัพย์โดยมีใบอนุญาต 4 ประเภท
    ซึ่งได้แก่การประกอบกิจการนายหน้าซื้อขายหลักทรัพย์ กิจการค้าหลักทรัพย์
    กิจการที่ปรึกษาการลงทุนและกิจการการจัดจำหน่ายหลักทรัพย์ และยังได้รับใบอนุญาตจาก
    สำนักงาน กลต. ให้ประกอบธุรกิจที่ปรึกษาทางการเงิน และเมื่อปี 2548
    ได้มีการเพิ่มเติมวัตถุประสงค์เพื่อรองรับการทำธุรกรรมในอนาคต ด้านตราสารอนุพันธ์
    และธุรกรรมการยืมและให้ยืมหลักทรัพย์ และบริษัทฯ
    จะเตรียมตัวยื่นขอใบอนุญาตการทำธุรกิจตราสารอนุพันธ์จากสำนักงาน กลต. อีกครั้งในต้นปี
    2551 หลังจากที่ได้ชะลอไปเมื่อปีที่แล้ว เนื่องจากเล็งเห็นว่า
    ปริมาณธุรกรรมดังกล่าวยังมีไม่มากนัก

-   เมื่อประมาณต้นปี 2549 ผู้ถือหุ้น กลุ่มว่องกุศลกิจ ได้ทำการขายหุ้นรวมจำนวน 42,923,520
    หุ้น หรือเท่ากับร้อยละ 25.43 ของทุนชำระแล้วของบริษัทฯ ให้กับ บริษัท เอ พี เอฟ
    โฮลดิ้งส์ จำกัด ซึ่งเป็นบริษัทที่จดทะเบียนในประเทศไทย
    และหลังจากการจัดทำคำเสนอซื้อหลักทรัพย์ที่คงเหลืออยู่ทั้งหมดของบริษัทฯ
    ตามหลักเกณฑ์การเข้าถือหลักทรัพย์เพื่อครอบงำกิจการแล้ว ทำให้ บริษัท เอ พี เอฟ โฮลดิ้งส์
    จำกัด เป็นผู้ถือหุ้นรายใหญ่ของบริษัท และมีหุ้นรวมเป็นจำนวน 132,565,419 หุ้น
    หรือคิดเป็นร้อยละ 78.53 ของทุนที่ออกและเรียกชำระแล้ว
    และยังคงสภาพของบริษัทให้เป็นบริษัทจดทะเบียนในตลาดหลักทรัพย์ต่อไป

-   หลังจาก บริษัท เอ พี เอฟ โฮลดิ้งส์ จำกัด เข้ามาเป็นผู้ถือหุ้นใหญ่
    บริษัทมีการเปลี่ยนแปลงโครงสร้างผู้บริหาร โดยมี นายมิทซึจิ โคโนชิตะ ดำรงตำแหน่ง
    ประธานกรรมการ นายทัตซึยะ โคโนชิตะ เป็น ประธานกรรมการบริหาร และ นายเจเรมี
    เหลียว เป็นกรรมการผู้จัดการ หรือ ผู้บริหารสูงสุด

-   เมื่อกลางปี 2550 บริษัทฯ มีการเปลี่ยนแปลงผู้บริหาร ระดับกรรมการผู้จัดการ
    สายงานการตลาดหลักทรัพย์ โดย น.ส. สุดธิดา จิระพัฒน์สกุล ได้ขอลาออกจากบริษัทฯ
    เพื่อไปร่วมงานกับบริษัทหลักทรัพย์อื่น บริษัทฯ จึงได้แต่งตั้ง นายโยธิน วิริเยนะวัตร์
    ให้ดำรงตำแหน่งแทน ในตำแหน่ง กรรมการบริหาร – การตลาดหลักทรัพย์ไทย นอกจากนั้น
    น.ส. ทิพย์ปราณี ฉัตรมานพ ก็ได้รับการแต่งตั้งให้ดำรงตำแหน่ง กรรมการบริหาร –
    สายงานสนับสนุนธุรกิจ เช่นกัน จากตำแหน่ง รองกรรมการผู้จัดการ

-   ในระหว่างปี 2550 บริษัทฯ ได้มีการปิดสาขาในต่างจังหวัด รวม 8 สาขา ได้แก่
    สาขาบ้านโป่ง อุดรธานี อุบลราชธานี ขอนแก่น ลำพูน ยะลา เบตง และสกลนคร
    และสาขาในกรุงเทพฯ อีก 2 สาขา ได้แก่ สาขาบางนา และอโศก ทำให้ ณ สิ้นปี 2550
    บริษัทฯ มีสำนักงานสาขารวมทั้งสิ้น 3 สาขา ประกอบด้วย สาขารังสิต นครปฐม
    และนครสวรรค์ ทั้งนี้เพื่อเป็นการลดภาระค่าใช้จ่าย
    และปรับทิศทางการดำเนินธุรกิจของบริษัทใหม่ อย่างไรก็ตาม
    การปิดสาขาดังกล่าวมิได้เกิดผลเสียต่อบริษัทฯ แต่ประการใด แต่กลับทำให้บริษัทฯ
    สามารถลดค่าใช้จ่ายลงและมีส่วนทำให้บริษัทฯ มีผลกำไรเพิ่มขึ้น

-   เมื่อวันที่ 17 มกราคม 2551 บริษัทฯ ได้ร่วมลงทุนกับ นายวีระเจตน์ ว่องกุศลกิจ
    และครอบครัว เพื่อเปิดบริษัทย่อย 1 แห่ง ชื่อ บริษัทหลักทรัพย์จัดการกองทุน ยูไนเต็ด จำกัด
    โดยมีวัตถุประสงค์ในการประกอบธุรกิจหลักทรัพย์ ประเภทการจัดการกองทุนส่วนบุคคล
    โดยมีทุนจดทะเบียน 25,000,000 บาท แบ่งเป็นหุ้นสามัญ 250,000 หุ้น ราคาหุ้นละ 100
    บาท เป็นเงินลงทุนในส่วนของบริษัทฯร้อยละ 51 หรือรวมเป็นเงินไม่เกิน 12,750,000 บาท
    ซึ่งคาดว่าจะสามารถเริ่มดำเนินการได้ประมาณเดือนเมษายน 2551
    หลังจากที่ได้รับใบอนุญาตประกอบธุรกิจจาก กระทรวงการคลังแล้ว

-   ปัจจัยความเสี่ยงที่สำคัญของบริษัท เกิดจากความเสี่ยงจากธุรกิจหลักของบริษัท คือ
    ธุรกิจการเป็นนายหน้าซื้อขายหลักทรัพย์ เช่น ความเสี่ยงในด้านการตลาด ความเสี่ยงจากคู่ค้า
    ความเสี่ยงจากการให้สินเชื่อ ฯลฯ เป็นต้น อย่างไรก็ตาม บริษัทฯ
    ได้มีการกำหนดมาตรการในการควบคุมภายในที่ดี
    พร้อมทั้งจัดให้มีการปรับปรุงขั้นตอนการทำงานภายในให้คล่องตัว
    และสอดรับกับรูปแบบของการให้บริการทางการเงินเพื่อความมีประสิทธิภาพยิ่งขึ้น
    และเพื่อให้สามารถควบคุมความเสี่ยงให้อยู่ในระดับที่บริษัทฯ ยอมรับได้

-   ณ วันที่ 31 ธันวาคม 2550 บริษัทมีทุนจดทะเบียน 860 ล้านบาท และทุนจดทะเบียนชำระแล้ว
    844 ล้านบาท งบการเงินของบริษัท สิ้นสุดวันที่ 31 ธันวาคม 2550 มีสินทรัพย์รวม จำนวน
    1,406 ล้านบาท มีหนี้สินทั้งสิ้น 363 ล้านบาท และมีส่วนของผู้ถือหุ้น จำนวน 1,043 ล้านบาท

-   ในปี 2550 บริษัทฯ มีผลกำไรสุทธิ เท่ากับ 15.05 ล้านบาท คิดเป็นกำไรสุทธิต่อหุ้น 0.09
    บาท (ถัวเฉลี่ยถ่วงน้ำหนัก)